朝陰
作者：呂陶
朝代：宋

paragraphs: 朝陰晝多雨，少見日有光。
四顧天地慘，萬物皆茫茫。
占書久不讀，何暇推雨暘。
試以人事說，訝此非吉祥。
日者人君象，照臨及遐荒。
豈容一物掩，有若自晦藏。
明主躬聽斷，萬事付紀綱。
賞罰信且必，威令非不强。
天子報應間，安得陰侵陽。
疑是蠻寇起，勢力殊猖狂。
王師僅四萬，靈旗指邊疆。
州郡少羡卒，饋挽須丁黄。
父子罷斂穫，女妻急縫裳。
老母哭不忍，癡兒亦徬徨。
將行痛訣别，意謂趨死鄉。
小憂止竄匿，大患在殺傷。
蜀人不慣此，聞者皆倉惶。
所以作霾霧，終日爭飄颺。
秋毫與天地，自古不比方。
中國及夷獠，何足校短長。
帷幄巳坐勝，虎貔誰可當。
天威一掃蕩，不使存微芒。
何時捷書至，喜聲復鏘鏘。
霄漢忽開霽，金烏欲飛翔。
登高賦常武，注目瞻扶桑。
此願殊未適，百憂滿羈腸。